
O Volapükaflens Valöpo! 


Bevü kroks, narzids, galants, tulips e primuls, kels epubons in 
gads e flanü vegs, dasevoy, das florüp fino ekömon. Plidob florüpi vemo, 
bi dabinons köls valöpo so mödikis, kels löpiotovons ladi. 


Kodü kazetamals in Volapük, flen oba epenom obe ad sagön, 
das ma matan oka, binon pük smilöfikün. Ab pro ob, Volapük büiküno 
binon pük .gramatöfik.” 


Buäd gretik Volapüka binon, das kanoy dasevön ai rouli 
gramatik vöda alik. No binos valemo so in püks netik, igo in püks anik 
„bevünetik!” Lä ons prinsip at fliton se fenät. Ab prinsip at labon rouli 
mu veütiki, samo, in poedots — pato in tradutods poedotas se püks votik — 
kö stad vödas suvo muton pacenön kodü rimods zesüdik o kodü num 
silabas pedesiröl. 








In tef at Volapük nidon äs sol. Neai zesüdos ad mifomön 
vödis, kels pubons ai äsä sötons. 


Mens anik protestons laodiko, das „gramatöf’ somik no 
lönedon pö adel. bi pük, sekü atos, vedon fikulikum, e adelo no viloy 
betikön pükis „fikulik.” Ab ced at no lonöfon. Jenöfo pük gramatik 
binon fasilikum ka pük labü migot vödas alsotik nen rood klülabik. 
Volapük binon pük somik. Is neai kofudoy tefü klad vödas. Tikäl 
menik i dalabon „gramatöfi” lönik. Me vöds votik, kludo, Volapük binon 


„tikälikün” pükas! 








Valikosi Gudikün Oles ed Ol; pi 


sedom 














TV:26:2005 
GRAMATAGUL 


Volapükaflen penom: Vilol-li kleilūükön obe distis bevü : 
AS/ÄS/ASĀ/ÄSÄ/LEIGOÄS/SOÄS? Danö! 





Ekö sets ad jonön gebi verätik elas AS/ÄS/ÄSÄ :- 
1) Stabaset: Sanan no ekomandom medini at. 


a) As sanan (= binom sanan!) no ekomandom medini 
at. 

b) Asä sanan [= vätälölo plaki sanavik oma as sanan] 
no ekomandom medini at. 

c) Äs sanan [no binom sanan, ab notodom utosi, 
kelosi, cedü om, sagomöv sanan] no ekomandom 
medini at. 


2) Stabaset: Löfob oli äsä binol. 


a) Kanitobs äsä kanitons mens brietik. 
b) Löfob ofi äsä binof (do binof neflenöfik!) 


Kūüpolös, das äsä muton payumön ko värb! 
3) Stabaset: Man at no binom geilik, ab man votik si! 


a) Man at no binom geilik leigoäs/soäs man 
votik. 


Leigodolös setis sököl: 

a) Egolof lü klotedazäl äs feyajireg; (no binof jenöfo feyajireg!) 

b) Stunidom ofi äs mot oka; (ab no binof mot oma!} 

c) As man vola (fümo binom somikan!) binom mu visedälik. 

d) Asä büsidan, (binom fe büsidan) tävom mödo. 

e) Remom dinis mu jerikis äs büsidan plöpik (ab no binom 
büsidan plöpik) 

f) Blod spikom vifiko leigoäs/soäs daut. (I daut spikof vifiko!) 

LON ELA ‘SAMSARA’ 
Fa hiel E. F. Foubert 


Ün soar seimik hitüpa, peseadöl ko flens fo 
Zänodamel, jimatan oba ikonof memis okik dö bal lifas büik oka. 


„Din viovemo nitedik e bisarik,” ävokädof läd, „ad 
fümön dö nedeadöf lana obsik e geköm . . . koveni kion füm somik 
blinon, äs hiel ‘Flammarion’ ya äpenom in tef at.” 


»Si! ägespikom sanan bäldik, gudiko pesevöl in 
Fransän demü küpeds oma tefü lovelanav. „Si! Kanoy spelön, 
das binos-la so. Se leplüt no otaspikob osi . . . ab betikolös dü 
timül, begö! jäni jeikik, kel binon el „Samsara,” sevabo: Lon 
Geköma Laidüpik. Ad mutön gekömön isio, sui planet at menas 
badik, sovadanas, barbaranas bludik! Ekö noe Purgator, abi 
suvo Höl hiela ‘Dante.’ God (si dabinon) jelobsös de atos!” 


„Ab,” äläükob plafiko, „binoy-li fümik, das gekömoy 
in koaps menik? Hindutans, sis tumyels mödik, sagons, das 
dönukopams binons leigiko mögiks in kops nimas . . . ” 


»Ag!” ävokädof läd, pejeköl, somikos binosöv Höl 
veratik!” 


„U timül takäda,” ägespikob sanan, röbülöl kati obsik . . . 
E kat at, äsif isuemon osi, äseadon su kiens flena obas, logedöl lü 
obs me logs jönik nidik ona viseda flenöfik. 


Äjinos sagön obes: „Danis demü yels kotena, kelis egivols 
obe bevü dönukopams tel. Tü timül at, äs leklär, äsüädükob, 
das lan dönukopik äbinon is in kop flekik ä sadinik kata obsik. 


Can n O AE- O A AE- A AE E E E 
Kälolös palis gudik, bi debol ones debi nepelovik. 

VISEDÄL MEKAVIK-LI? 
Fa Harleigh Kyson Jr. 


Hiel Georg B. Dyson edabükom buki ba volutik 
tiädù „Hiel Darwin bevü cins,” kel tikodükon, das 
nünöms milbalions lä obs anu yumü num gretik 
resodas, binons kobo fom nulik lifa visedälik, kel volfon 
ma mods difik, kelis ba neai okanobs suemön. 


El Dyson it labom röletanis vemo nitedikis. Fat 
oma, el Georg Dyson ägaenom premi ‘Nobel’ demü vob 
tefü füsüdav. Mot omik, el Verena Huber-Dyson, binof 
tikavan leskilik. Sör omik, el Esther Dyson binof 
teorodavan, kel äbinof bevü pösods balid ad dasuemön, 
das lüköm nünöma pösodik önüdugon voluti täläktik 
labü veüt ot letüva: 1) sitas ad dakipön püki e ad 
lovesedön oni ini päkils polovik pepenöls, e: 2) bükiana 
labü bükem mufovik, kel ömödükumon fasiliko e gretiko 
numi kopiedas vödema ot. 


El Dyson älärnom bevü pösods somik äsi ko 
täläktans votik famik, kels ävisitons stitodi nivera ela 
„Princeton” pro studs patik, kipo ävobom fat omik, kel 
älabom calasvistis e flenis famikün tefü vobods täläktik 
oka. In züŭäd at, el Dyson älifädom dili gretikün yunüpa 
okik. 


Buk oma fläkon vemo nunis, kelis ekobükom de 
mens nekösömik at, do nuns mödik rigons de lautans 
famik tima pasetik. Samo, se el ‘Leviathan’ fa hiel 

Thomas Hobbes, etirom tikamagoti, das sogs menik 
binons konlet dabinanas labü visedäli kobik e livätik. Se 
hiel Samuel Butler, lefat hiela Charles Darwin, id etirom 
tikamagoti, das bids biologik valik labons visedäli kobik, 
dabini kela mutoy tikädön kälöfiküno lo fomülam 
teorodas daglofava lonöfik. El Butler id äsagom, das 
soti at visedäla kanoy i logön tefü daglof cinas, kelis 
äküpedom in sog oka. Äsagom: ,Del pos del, cins at 
vedons ai komplitiks e guverons ai plu modis lifa obas, e 
tü yel alik num gloföl manas ädedietoms lifi oka ad disin 
e lölöfükam cinas at. 





El Dyson id evestigom vobi tikavanas äs els 
Leibniz, Georg Boole, Kurt Goedel, Alan Turing e John 
von Neuman, jonülölo, samo, vio el Leibniz ifomälom 
nünömi, kel ögebon telnumatis, kels öpladulons dunis 
tikavik dub kom u nekom glöpas smalik, kels örölons in 
retod komplitik ferodas kobü cäns, kels ösümilons pö 
utos, kel kontrolos duveigi trenavega. 


Täno konom jenavi daglofama nünöma nulädik, 
bumav kela pälölöfükon fa el John von Neumann, kel 
isvilupom balato tikamagoti ad gebön telnumatis ad 
programön nünömis, ad dakipön us nunis matematik e 
vödemikis, e ad tölatön valikosi ma nünams bekiköl in 
telnumats ed efidunöls ma fom lienik. 


Ab el von Neumann äyilidom kansere, ed el 
Dyson tikom, das, if no ideadom, übinom pösod balid ad 
disinön sitis nunavik äs cin ela IBM, kel tü yel 1997 
ivikodon hieli Garri Kasparov in cögamäted. 





Seko id igeron 
Kudis mödik yelas lunik. 


No plu fägik, yagan büik 
Seaton nenyufo, 
Ab lefidotis vo 

Neodon suno, e käfo 
Fe nimis nüvüdon: 
Midiblini lü on 

Ekö din gudik, jenöfo! 


Benö! ekö renar fefik 
Kel stopon, nulälo 
Fo kev dagik. Fäko 
Leon vokon me vög bläfik: 
„Nükömolös!” suno! 
Vilob fidön, e go 
Fümiko ga midi smekik! 


Tän vokon renar flanao: 
„Küpedob retodis, 
Ninio golölis, 

Ab no retodis ninao!” 


w M k k k h h h h 


Vom sapik neai oglömof, 

Das din bisarik binon jof; 
Bi ga hätis okik 
Vogädas alsotik 

Vom sapik neai oglömof. 


Sevom mani snatik labü dog, 
Tü del bal efalom ini hog. 
Hog äbinon ya dibik, 
Man äbinom ga fibik, 
Ab pesavom fümiko fa dog. 


IV:31:2005 


TRADUTASKIL TEFÜ VOLAPÜK 





Fikul gretik ad penön Volapüki, u jenöfo püki foginik 
alseimik, davedon de fraseods pükalönik susnumik, kels 
bundanons in püks valik natik. Spikobs e penobs noe medü geb 
vödas soelo, (yümät kelas tikaviko notodons tikodi,) abi medù 
fraseodafoms fa kösömot e geböf pefümükons. Kösömiko no 
sevedobs fraseodis pükalönik at, kel suvo no baiädon siämo bai 
sinifs natik vödas binädik. Te logedolös miedotis difik e vödis 
siämaröletik de vöds valemiko pegeböls ad jonülön kaladi mu 
pükalönöfiki pükas natik. 


Ab pük bevünetik, ad fasiliko pasuemön e pagebön fa 
pöps labù notodakösöms veitik difik muton pafünön, no su geböf 
vilädik, ab su tikav, su täläkt dinöfälik. Dil alik vöda, i vul, i 
yümot, muton pagebön ma siäm balik e laidik pö 
fraseodayümäts. Ekö geb at balsiämik vula e yümota, kel 
loveseiton Volapüki sus püks natik as stum notodota kuratik, e 
kel garanon suemöfi fasilik. Ad fasiliko e kuratiko pasuemön fa 
pöps pükagrupas difik, mutoy tradutön tikodi seta, no te 
kobogrupön mekaviko leigätis Volapükik, kels, pö loged balid, 
jinons lönedikis. Mutol diletön tikodis ola, ven kolkömol seti 
fikulik, gebolös täläkti dinöfälik ola. Prüdolös, das ogebol 
tradutodi, kel baiädon vuli e yùmoti Volapüka, e kel balugiküno, 
kliliküno e kuratiküno notodon sinifi olik. Moükolös mödavödöfi. 
Gebolös setis brefik. No steifülol ad sümädön sökaleodi 
fraseoda foginik. Lobedolös nomis gramatik Volapüka. Stipi 
tradutoda verätik in Volapük kanol logön söko: 


1) das tradutod kanon pasuemön fa pöps valik, e 
2) das tradutod notodon kuratiko tikodi doküma rigik. 


Stud Volapüka, patiko tefù tradut se pük foginik ini Volapük, 
binon tüted tikälik verik. Püks natik lefulons me nenomots 
deklina äsi konyuga. Sökod laidik vödas, kels pagebons ma 

Siäm mödaplänovik, fraseods pükalönik, sinifis kelas studan 
tuvedon fädo, u kel sümädon ad lönülön lü geböf teik, 
klienons ad süadükön studani, das pük binon din vemo 
müsterik, kel no binon tikälik. If tuvoy bosi in vödem 
Volapükik, demü kel kod tikälik no dabinon, ekö sam 
Volapüka negudik. Foms nomik gramatik, geb vödas ma 
siäm fümik, nekom notodas te pükalönikas in pük bevünetik 
buma lepatik, dajonons magedi täläktik verik. 


FANTUM FOLLÖGIK 
Fa hiel John Redgwell 


Ven lefat oba äbinom man yunik, äsagoy, das binon fantum 
in deadanöp vilaga ‘Bocking,’ nilù zif ‘Braintree’ (Linglän) kö 
älödom. Too äbinom man yunik kuradik e no ädredom ad 
beigolön deadanöpi neito. 


Ün neit seimik äbeigolom topi et, ven fom vietik äpubon nilù 
stöb- Äbinon jevod vietik flenik, kel äfredon vemo ad logön 
seimani se lifanef! 


PEL LONIK 


Toodan in Tat Utah’ (Tats-Pebalöl) äsufom monapönodi 
dolaras jöldegtel demü nofül neveütik, ed äsludom ad pelön 
oni medü dolarazims. 


Hiel Grant Petersen seko ägetom könädis 8.200 se 
bank, ed äblünom onis in böket. Ab calans no ämuadons 
in tef at. Flagoms ome peli kösömikum, ab söl Petersen 
eşagom ones, das dolarazim binon pel lonik, e das no 
oğetoy votikosi. 


